Alustame Eesti meistrivõistlustega, kus GM Racing meeskonnas sõitvad Siim Plangi ja Marek Sarapuu kihutavad A7 klassis Honda Civic Type-R autoga. Seda, et hooaeg oleks hästi läinud, oleks ilmselgelt vähe öelda. Kui peale auto24 Rally Estoniat on sõidetud neli Eesti meistrivõistluste etappi, on Siim ja Marek kogunud maksimumpunktid, mis tähendab, et võidurõõmu on selles klassis tänavu saanud maitsta ainult nemad. Erinev polnud ka auto24 Rally Estonia, kus peeti maha  kõva lahing oma tänavuse kõige kõvema konkurendiga, Martin Kanguriga. Esimese päeva jooksul saadud kaotuse sõitsid Siim ja Marek teise päeva serviseks nulli ja viimasele kolmele katsele mindi samast seisust, mis reedel enne esimest katset. Viimasel kolmel katsel olid kindlamad Siim ja Marek, kes edestasid finisis Martin Kangurit ja Simo Koskineni 9,6 sekundiga.